Αναίρεση που άσκησε στις 27 Απριλίου 2015 ο Tarif Akhras κατά της αποφάσεως που εξέδωσε το Γενικό Δικαστήριο (έβδομο τμήμα) στις 12 Φεβρουαρίου 2015, στην υπόθεση T-579/11, Tarif Akhras κατά Συμβουλίου της Ευρωπαϊκής Ένωσης
(Υπόθεση C-193/15 P)
Γλώσσα διαδικασίας: η αγγλική
Διάδικοι
Αναιρεσείων: Tarif Akhras (εκπρόσωποι: S. Millar, S. Ashley, Solicitors, D. Wyatt QC, R. Blakeley, Barrister)
Αντίδικοι κατ’ αναίρεση: Συμβούλιο της Ευρωπαϊκής Ένωσης, Ευρωπαϊκή Επιτροπή
Αιτήματα
Ο αναιρεσείων ζητεί από το Δικαστήριο:
να αναιρέσει εν μέρει την απόφαση που εξέδωσε το Γενικό Δικαστήριο (έβδομο τμήμα), στις 12 Φεβρουαρίου 2015, στην υπόθεση T-579/11, Tarif Akhras κατά Συμβουλίου της Ευρωπαϊκής Ένωσης·
να ακυρώσει τα προσβαλλόμενα στο πλαίσιο της υποθέσεως T-579/11 μέτρα που ελήφθησαν στις 23 Μαρτίου 2012 και μεταγενέστερα, καθόσον αφορούν τον νυν αναιρεσείοντα·
να καταδικάσει το Συμβούλιο στα δικαστικά έξοδα αμφοτέρων των βαθμών δικαιοδοσίας.
Λόγοι αναιρέσεως και κύρια επιχειρήματα
Προς στήριξη της αιτήσεώς του αναιρέσεως, ο αναιρεσείων προβάλλει δύο λόγους.
Πρώτον, το Γενικό Δικαστήριο υπέπεσε σε πλάνη περί το δίκαιο, αποφαινόμενο ότι το Συμβούλιο μπορούσε να εφαρμόσει το τεκμήριο περί του ότι ο αναιρεσείων επωφελούνταν από το καθεστώς και/ή το υποστήριζε, και το Γενικό Δικαστήριο δεν εφήρμοσε το ορθό κριτήριο, δηλαδή εάν τα πραγματικά περιστατικά αποτελούσαν ένα σύνολο επαρκώς συγκεκριμένων, σαφών και συγκλινουσών ενδείξεων βάσει των οποίων μπορούσε να αποδειχθεί ότι ο αναιρεσείων επωφελούνταν από το καθεστώς και/ή το υποστήριζε.Δεύτερον, το Γενικό Δικαστήριο υπέπεσε σε πλάνη περί το δίκαιο, παραμορφώνοντας τα αποδεικτικά στοιχεία σχετικά με το ζήτημα αν ο αναιρεσείων επωφελούνταν από το καθεστώς και/ή το υποστήριζε, τα οποία, αν δεν είχαν παραμορφωθεί, θα καταδείκνυαν ότι ο αναιρεσείων ούτε επωφελούνταν από το καθεστώς ούτε το υποστήριζε.Εάν το Γενικό Δικαστήριο δεν είχε εφαρμόσει το τεκμήριο, και/ή αν είχε εφαρμόσει το ορθό κριτήριο, και/ή αν δεν είχε παραμορφώσει τα προαναφερθέντα αποδεικτικά στοιχεία, θα είχε ακυρώσει τα προσβαλλόμενα στο πλαίσιο της υποθέσεως T-579/11 μέτρα που ελήφθησαν στις 23 Μαρτίου 2012 και μεταγενέστερα.